Yle-veron maksimimäärä nousee 143 eurosta 163 euroon.

Yle-verojen muutokset vaikuttavat kukkaroihin ensi vuonna osalla suomalaisista. Maksun suuruus alarajalla putoaa 70 eurosta nollaan, ja maksun enimmäismäärä nousee 20 eurolla.

Yle-veroa joutuu maksamaan, jos palkkatulot ylittävät noin 14 750 euroa ja eläke- tai päivärahatulot 14 000 euroa, Veronmaksajien keskusliitto muistuttaa.

Eroa selittää se, että Yle-veroa peritään 14 000 euron ylittävistä puhtaista tuloista. Puhdas tulo saadaan, kun tulosta vähennetään tulonhankkimiskulut.

Tämä muutos pienentää Yle-veroa maksavien lukumäärää noin 390 000:lla.

Yle-veron maksimimäärä puolestaan nousee 143 eurosta 163 euroon. Enimmäismäärän joutuvat maksamaan ne, joiden yhteenlaskettu puhdas ansio- ja pääomatulo on vähintään 20 520 euroa.